News Update: จีนห้ามอินฟลูเอนเซอร์แนะนำการลงทุน คุมธุรกิจโบรกเกอร์ให้เป็นมืออาชีพ ไม่โฆษณาเกินจริง แก้ปัญหาอุตสาหกรรมการลงทุนแข่งเดือด - FINNOMENA
ทางการจีนสั่งห้ามไม่ให้บริษัทหลักทรัพย์จ้างอินฟลูเอนเซอร์ดึงดูดลูกค้ารายใหม่ และห้ามแนะนำการลงทุนผ่านช่องทางวีดีโอไลฟ์
9 พ.ย. 2564

ทางการจีนสั่งห้ามไม่ให้บริษัทหลักทรัพย์จ้างอินฟลูเอนเซอร์ดึงดูดลูกค้ารายใหม่ และห้ามแนะนำการลงทุนผ่านช่องทางวีดีโอไลฟ์ ซึ่งการจ้างคนดังเป็นหนึ่งในวิธีเข้าถึงลูกค้าที่ได้รับความนิยมมากในอุตสาหกรรมที่มีการแข่งขันสูง
สำนักข่าว Bloomberg รายงานว่า ก.ล.ต.จีน ห้ามไม่ให้บริษัทหลักทรัพย์ทำงานร่วมกับอินฟลูเอนเซอร์ หรือคนดังต่างๆ ที่ไม่มีใบอนุญาต รวมถึงสั่งห้ามไม่ให้แนะนำการลงทุนผ่านช่องทางวีดีโอไลฟ์อีกด้วย
ก.ล.ต.จีน ให้เหตุผลว่า เจ้าหน้าที่บริษัทหลักทรัพย์ควรมีจุดมุ่งหมายที่ชัดเจนและมีความเป็นมืออาชีพ ขณะแสดงความคิดเห็นเกี่ยวกับเศรษฐกิจและตลาดผ่านทางช่องทางออนไลน์ ไม่ใช่ดึงดูดความสนใจของผู้บริโภคด้วยถ้อยคำที่เกินจริง หรือ เครื่องแต่งกายที่แปลกตา
คาดว่าความเคลื่อนไหวดังกล่าวเป็นส่วนหนึ่งในโครงการสร้างสภาพแวดล้อมออนไลน์ให้ปลอดภัยของทางการจีน เพื่อก่อให้เกิดการพัฒนาเศรษฐกิจและสังคมที่ ‘ยั่งยืนและสุขภาพดี’ อย่างไรก็ตาม ก.ล.ต.จีน ยังไม่ตอบสนองต่อข่าวดังกล่าว
อุตสาหกรรมการเงินแบบเปิดของจีนมีมูลค่ากว่า 54 ล้านล้านดอลลาร์ ทำให้บริษัทหลักทรัพย์กว่า 130 แห่งในประเทศจีน เผชิญแรงกดดันที่เพิ่มขึ้นในการรักษาส่วนแบ่งของตลาด รวมถึงการเอาชนะใจลูกค้ารายใหม่
บริษัทขนาดใหญ่ เช่น Huatai Securities และ East Money Information รวมถึงบริษัทขนาดเล็กอื่นๆ ได้ร่วมงานกับอินฟลูเอนเซอร์ในแพลตฟอร์มโซเชียลมีเดียต่างๆ เพื่อดึงดูดลูกค้าให้ได้มากขึ้น
Liu Yiqian นักวิเคราะห์จาก Shanghai Securities กล่าวว่า บริษัทหลักทรัพย์ที่มีความสามารถด้านอินเทอร์เน็ตที่แข็งแกร่ง หรือมีกลยุทธ์การขยายลูกค้าในเชิงรุก อาจได้รับผลกระทบจากความเคลื่อนไหวล่าสุดมากกว่า ซึ่งอินฟลูเอนเซอร์จำนวนมากนั้นไม่มีคุณสมบัติในการทำงาน หรืออาจใช้คำพูดเกินจริงเพื่อดึงดูดความสนใจของลูกค้า ซึ่งอาจนำไปสู่พฤติกรรมการลงทุนที่ไม่สมเหตุสมผล
อ้างอิง: https://www.bloomberg.com/news/articles/2021-11-09/china-bans-brokerages-from-hiring-influencers-live-streaming?srnd=premium-asia&sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
การเงินจีน
จีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA